แบงก์-ประกันยิ้มดอกขึ้น
ขยับ0.25%ป่วนตลาดหุ้น ข่าวยุโรปซ้ำ820ผ่านยาก ฟันธง! กนง.ขึ้นดอกเบี้ยแน่นอน 0.25% 14 ก.ค.นี้ กระทบหุ้นระยะหนึ่ง เอเซีย พลัส คาดอสังหาฯ เดี้ยง หุ้นแบงก์ประกันดี
18 ส.ค. 2554

ขยับ0.25%ป่วนตลาดหุ้น ข่าวยุโรปซ้ำ820ผ่านยาก ฟันธง! กนง.ขึ้นดอกเบี้ยแน่นอน 0.25% 14 ก.ค.นี้ กระทบหุ้นระยะหนึ่ง เอเซีย พลัส คาดอสังหาฯ เดี้ยง หุ้นแบงก์ประกันดี 




ตลาดหุ้นจีนดิ่งลงแรง 1.62% ปิดที่ 2,450 จุด ตามความกังวลเรื่องรัฐบาลออกมาตรการเพิ่มมาดับร้อนอสังหาริมทรัพย์ แต่ไม่กระทบต่อภูมิภาค ส่วนไทยสวิงขึ้นลงกว่า 10 จุด มาปิดที่ระดับ 817.35 จุด ลดลง 2.26 จุด ด้วยมูลค่าการซื้อขายปานกลาง 25,967 ล้านบาท แต่สถาบันขายออกมาหนักต่อ 1,077 ล้านบาท พอร์ต บล.ช่วยซ้ำ 403 ล้านบาท ต่างชาติเก็บเพิ่ม 521 ล้านบาท และรายย่อยซื้อ 959 ล้านบาท 
มาร์เก็ตติง กล่าวว่า ดัชนีพยายามยืนเหนือ 820 จุด แต่ไม่สำเร็จ เจอแรงขายหุ้นออกมาโดยเฉพาะช่วงบ่าย ทำให้ตลาดหุ้นมีโอกาสอ่อนตัวลงต่อเนื่อง รวมถึงมีข่าวลบเรื่องดอกเบี้ยขาขึ้นและตลาดต่างประเทศกลับมากังวลเรื่องเศรษฐกิจยุโรปเดี้ยงอีกรอบ 
วันที่ 14 ก.ค.นี้ คณะกรรมการนโยบายการเงิน (กนง.) มีนัดประชุมเรื่องดอกเบี้ยในตลาดซื้อคืนพันธบัตร ประเภท 1 วันจากคงที่มานานระดับ 1.25% คนในแวดวงตลาดหุ้นมั่นใจว่าน่าจะมีมติปรับขึ้น 0.25% ตามที่ รมว.คลัง ให้สัมภาษณ์ก่อนหน้านี้ และคาดว่าการขึ้นดอกเบี้ยจะส่งผลกระทบต่อตลาดหุ้นอีกระยะหนึ่ง 
ขณะที่ปัจจัยต่างประเทศ ทางมูดี้ส์ อินเวสเตอร์ เซอร์วิส ได้ปรับลดอันดับเครดิตของประเทศโปรตุเกสลง 2 ขั้น แม้เป็นการปรับลดตามสถาบันจัดอันดับสแตนดาร์ดแอนด์พัวร์ แต่ก็ทำให้นักลงทุนไม่ไว้วางใจในสถานการณ์หนี้และเศรษฐกิจของโปรตุเกสยิ่งขึ้น นอกจากนั้นตลาดยังวิตกถึงผลการประเมินฐานะของสถาบันการเงินยุโรปที่จะออกมาในวันที่ 23 ก.ค.นี้ด้วย
บริษัทหลักทรัพย์เอเซีย พลัส วิเคราะห์ว่า การปรับขึ้นดอกเบี้ยนโยบายอย่างกระชั้นชิดเกินไปครั้งนี้ น่าจะทำให้ดัชนีตอบรับในทางลบต่อเนื่อง ถือว่าแตกต่างจากการขึ้นดอกเบี้ยครั้งก่อนๆ ที่ตลาดรับรู้ข่าวล่วงหน้าก่อนการเปลี่ยนแปลงจริงราว 12 เดือน
สำหรับหุ้นที่จะได้รับผลกระทบก่อนเพื่อน นำโดย กลุ่มธนาคาร กลุ่มการเงิน พลังงาน อสังหาริมทรัพย์ ปิโตรเคมี และวัสุดก่อสร้าง ตามลำดับ
อย่างไรก็ตาม ที่ผ่านมา 1 เดือน หุ้นอสังหาฯ ให้ผลตอบแทนสูงสุดเกือบ 20% ตามด้วยปิโตรเคมี 15% ชิ้นส่วนรถยนต์ 13% วัสดุก่อสร้าง 11% เทียบกับผลตอบแทนตลาดเพียง 9% จึงเป็นไปได้ที่ 3 กลุ่มดังกล่าว จะถูกขายออกมาก่อน 
ในทางตรงกันข้าม หุ้นที่จะได้ประโยชน์จากดอกเบี้ยขาขึ้น และมีโอกาสจะชนะตลาด จะอยู่ในกลุ่มค้าปลีก (มีเงินสดสุทธิ/ปลอดหนี้) บันเทิง (มีเงินสดสุทธิ/หรือหนี้สุทธิน้อยมาก) และกลุ่มธนาคารพาณิชย์ เนื่องจากจะได้ประโยชน์ทันทีจากการขึ้นดอกเบี้ยสินเชื่อ แต่เงินฝากจะปรับขึ้นตามหลัง ตามด้วยกลุ่มประกันภัย อาทิ บริษัท ไทยรับประกันภัยต่อ (THRE) บริษัท กรุงเทพประกันชีวิต (BLA) บริษัท ไมเนอร์ อินเตอร์เนชั่นแนล (MINT) บริษัท แอดวานซ์ อินโฟร์ เซอร์วิส (ADVANC) และกองทุนรวมอสังหาริมทรัพย์